ananddey/assamese-wiki-corpus huggingface dataset:
অমলপ্ৰভা দাস

অমলপ্ৰভা দাস এগৰাকী ভাৰতীয় গান্ধীবাদী সমাজ কৰ্মী আছিল। তেওঁ গুৱাহাটীৰ শৰণীয়া পাহাৰত অৱস্থিত কস্তুৰবা গান্ধী আশ্ৰমৰ প্ৰতিষ্ঠা কৰিছিল। ইয়াৰ লগতে তেওঁ মহিলা সকলৰ বাবে এক আত্ম সহায়ক গোট আৰু হৰিজন সকলৰ সামাজিক উন্নতিৰ হকে কাম কৰা গুৱাহাটী যুৱক সেৱাদল নামৰ এটি বেচৰকাৰী সংগঠন প্ৰতিষ্ঠা কৰিছিল। তেওঁ সমাজলৈ আগবঢ়োৱা অৱদানৰ বাবে ১৯৫৪ চনত ভাৰত চৰকাৰে তেওঁক পদ্মশ্ৰী বঁটা প্ৰদান কৰে। উল্লেখযোগ্য যে, ১৯৫৪ চনৰ পৰায়ে ভাৰত চৰকাৰে পদ্মশ্ৰী বঁটা প্ৰদান কৰিবলৈ আৰম্ভ কৰিছিল। তেওঁ প্ৰথম পদ্মশ্ৰী বঁটা লাভ কৰা অসমীয়া মহিলা। ১৯৮১ চনত তেওঁ যমুনালাল বাজাজ বঁটা লাভ কৰে। ভাৰত চৰকাৰে তেওঁক আকৌ দ্বিতীয় সৰ্বোচ্চ অসামৰিক সন্মান পদ্মবিভূষণ আগবঢ়াইছিল, পিছে তেওঁ এই বঁটা স্বীকাৰ নকৰিলে।

অসম চৰকাৰৰ সমাজ কল্যাণ বিভাগে তেওঁৰ নামত "অমলপ্ৰভা দাস বঁটা" ২০১৩ চনৰ পৰা প্ৰৱৰ্তন কৰে। সমাজৰ বাবে নিস্বাৰ্থ আৰু উৎকৃষ্ট বৰঙনি আগবঢ়োৱা ব্যক্তিক এই বঁটা প্ৰদান কৰা হয়। এই বিভাগে তেওঁৰ জীৱনৰ আধাৰিত এখনি তথ্যচিত্ৰ প্ৰস্তুত কৰিবলৈ আগবাঢ়িছে।

লগতে চাওক

কস্তুৰবা গান্ধী

তথ্য উৎস

শ্ৰেণী:অসমৰ ব্যক্তি
শ্ৰেণী:অসমৰ সমাজকৰ্মী
শ্ৰেণী:পদ্মশ্ৰী বঁটা বিজয়ী
নলিনীধৰ ভট্টাচাৰ্য

নলিনীধৰ ভট্টাচাৰ্য (; ১৯২১-২০১৬) অসমৰ এগৰাকী আগশাৰীৰ কবি, প্ৰবন্ধকাৰ, সমালোচক তথা অনুবাদক। জ্ঞানপীঠ বিজয়ী সাহিত্যিক বীৰেন্দ্ৰ কুমাৰ ভট্টাচাৰ্যৰ ভাতৃ নলিনীধৰ ভট্টাচাৰ্যই ৰামধেনুৰ পাতত অনুবাদক হিচাপে নিজৰ সাহিত্য জীৱন আৰম্ভ কৰে।

উদ্ধৃতিসমূহ

সুদীৰ্ঘ সময় অতিক্ৰম কৰি বহুদূৰ আগুৱাই আহি যি দেখিছোঁ যে তাত মোৰ প্ৰাপ্তি একো নাই বুলি যদি কওঁ, তেন্তে বহুতে বিশ্বাস নকৰিব। কিন্তু প্ৰকৃততে কথাটো সঁচা।
প্ৰকৃত প্ৰাপ্তি আছে মনৰ বিকাশত, মূল্যবোধত, জীৱন বা সমাজৰ সাংস্কৃতিক উন্নতিত।
কেৱল অৰ্থৰ সন্ধান কৰি থাকিলেই নহ'ব - কবিতাত শব্দৰ চয়ন লাগিব, শব্দৰ বয়ন লাগিব।
একেবাৰে মানুহক নিৰুৎসাহিত কৰা প্ৰথাটোত মই নাই। মই সদায় মানুহক উৎসাহ-উদগণি দিব বিচাৰোঁ। লেখা আৰু ভাল হ'ব যে লাগিব এই কথাটো কিন্তু মই সদায় কওঁ।
প্ৰত্যাশা বা পৰিকল্পনা নোহোৱা নহয়। কি পালোঁ বা কি নাপালোঁ, তাক ফঁহিয়াই চোৱাৰ ইচ্ছা আছিল আৰু এতিয়াও আছে। কলমৰ সদ্ব্যৱহাৰ কৰিবৰ মন যায়। চৌপাশে যি আন্ধাৰ দেখিছোঁ, তাক লিখি যোৱাৰ মন আছে। যি পাৰোঁ লিখিছোঁও, কিন্তু সেইবোৰলৈ চকু দিয়া মানুহ কম, সকলোৱে ভোগ বিলাসতহে চকু দিয়ে। সমাজ আৰু মানুহৰ সমস্যা সম্পৰ্কে দায়বদ্ধতা কম।

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:কবি
শ্ৰেণী:সমালোচক
বব্বিলী বীণা

বব্বিলী বীণা হ’ল কৰ্ণাটকী শাস্ত্ৰীয় সংগীতত ব্যৱহৃত এক বৃহৎ গুণাগুণ থকা তন্ত্ৰীবাদ্য। যি ঠাইত এই বীণা আৱিষ্কাৰ কৰা হৈছিল, সেই বব্বিলীৰ নামেৰেই ইয়াৰ নামকৰণ কৰা হৈছে। ২০১১ চনত এই সংগীত যন্ত্ৰটোৱে ভাৰত চৰকাৰৰ পৰা ভৌগোলিক স্বীকৃতি (Geographical Indication) লাভ কৰে। এই বাদ্যযন্ত্ৰৰ ডিঙি বা দণ্ডী অংশটো সাধাৰণতে ৫১ ইঞ্চি দীঘল হয়। বব্বিলী বীণা সাতডাল গুণা বা তাৰযুক্ত এক বাদ্যযন্ত্ৰ।

ইতিহাস

বব্বিলী বীণা অন্ধ্ৰপ্ৰদেশৰ বিজয়নগৰম জিলাৰ বব্বিলীত আৱিষ্কাৰ কৰা বুলি ধৰা হয়। সোতৰ শতিকাত পেডডা ৰায়ুডুৰ ৰাজত্বকালত এই বীণা নিৰ্মাণৰ কাম আৰম্ভ হৈছিল। সেই সময়ত ভাৰতত, বিশেষকৈ দক্ষিণ ভাৰতত বীণা বজোৱাটো এক সাধাৰণ চৰ্চা আছিল। এই বীণাৰ সম্পূৰ্ণ বিকাশ প্ৰক্ৰিয়াটোৱে তিনি শতিকাতকৈও অধিক সময় লৈছিল। বব্বিলী ৰাজ্যৰ শাসকসকল সংগীতপ্ৰেমী আছিল আৰু তেওঁলোকৰ অনেকেই বীণা বজাবলৈ শিকিছিল। বব্বিলী ৰাজ্যত সৰ্বসিদ্ধি সম্প্ৰদায়ৰ কাৰিকৰসকলে বীণা যোগান ধৰিছিল। এই কাৰিকৰসকল গোল্লাপল্লীৰ আছিল। এই বাদ্যযন্ত্ৰ নিৰ্মাণ কৰা কাৰিকৰ সম্প্ৰদায়টো "বব্বিলী বীণা সম্প্ৰদায়" বুলি জনাজাত।

বৰ্ণনা

এখন বব্বিলী বীণা কঁঠাল গছৰ এটা টুকুৰাৰ পৰাই খোদিত কৰা হয়। ইয়াত কুণ্ডা নামৰ এটা বাতিৰ দৰে অংশ থাকে, যিটো ফোঁপোলা আৰু কাঠৰ প্লেটেৰে ঢকা। বীণাৰ ডিঙি বা দণ্ডী অংশটো সাধাৰণতে ৫১ ইঞ্চি দীঘল হয়। বব্বিলী বীণা সাতডাল গুণা বা তাৰযুক্ত এক বাদ্যযন্ত্ৰ।

তথ্যসূত্ৰ

শ্ৰেণী:বাদ্যযন্ত্ৰ
প্ৰণৱজ্যোতি ডেকা

ড° প্ৰণৱজ্যোতি ডেকা (; জন্ম: ২১ জুলাই, ১৯৩৯) অসমৰ এগৰাকী সাহিত্যিক, অভিধানিক, গল্পকাৰ, বুৰঞ্জীবিদ আৰু খনি বিশেষজ্ঞ। তেওঁ গুৱাহাটী বিশ্ববিদ্যালয়ৰ ভূ-তত্ত্ব বিভাগৰ অধ্যাপক ৰূপে কাৰ্যনিৰ্বাহ কৰিছিল। তেওঁৰ গল্প বাংলা আৰু ইংৰাজী ভাষালৈ অনূদিত হৈছে। ভূ-তত্ত্বৰ কেইবাটাও দিশত তেওঁৰ গৱেষণা মৌলিক বুলি স্বীকৃত। তেখেতে ২০২৩ বৰ্ষত তেখেতৰ “ড॰ প্ৰণৱজ্যোতি ডেকাৰ শ্ৰেষ্ঠ গল্প” গ্ৰন্থৰ বাবে সাহিত্য একাডেমি বঁটা লাভ কৰিছে।

উদ্ধৃতিসমূহ

শ্ৰীমন্ত শংকৰদেৱ-মাধৱদেৱে ‘দাস্য ভাবৰ’ গুণানুকীৰ্তন কৰিলেও, বাস্তৱতে তেখেতসকলৰ অহং ভাবৰ বলতেই বা ফলতেই তেখেতসকলে সাহিত্য-ৰাজি ৰচনা কৰি গৈছে।
স্বৰ্গীয় ভবেন শইকীয়া, মহিম বৰা, লক্ষ্মীনন্দন বৰা আদিয়ে এটা বা দুটা ৰত্নসদৃশ আৰু এগালমান তৃতীয় শ্ৰেণীৰ গল্প লিখিছে।
সঠিক পথৰ কোনো সংজ্ঞা নাই। প্ৰত্যেকজনৰ বাবেই নিজৰ সঠিক পথ বেলেগ বেলেগ হ'ব পাৰে।
ভাষা এটা সলনি হ'বই। ভাষা যিহেতু গতিশীল।
অপৰাধীয়ে নিজক সৰুৱাবলৈ যিবোৰ মিছাকথা কয়, তাকে শুনি আমাৰ ব্যক্তিগতভাৱে সিমান গাত নালাগিছিল যিমান গা বেজাইছিল সমাজৰ বা ব্যক্তিগত ভণ্ডামি দেখি৷
অসমবাসীৰ এক বুজন অংশৰ লোকৰে মঙ্গোলীয় জনজাতি গোষ্ঠীৰ লোকৰ লগত ৰক্ত সম্বন্ধ গাঢ় যদিও, সাধু-কথাত আৰু লোক-কথাত (folk-tales) সেইটো বৰকৈ স্পষ্ট নহয়।
প্ৰতিখন দেশতে সাধু কোৱা পণ্ডিত আছিল। আজিকালি যেনে ডাঙৰ ডাঙৰ গায়ক আছে, আগতে তেনে সাধুকথা কোৱা লোক আছিল। তেখেতসকলে নিজে সাধু সাজিছিলো, কৈছিলো। আনৰ সাধু সংগ্ৰহ কৰিছিল, আনকি বিদেশলৈও গৈছিল সাধু শিকিবৰ বাবে।
আজিকালি ইণ্টাৰনেটৰ যুগত বৰ কম শিশুকে কল্পনা কৰিবলৈ শিকোৱা হয়, অথবা সম্পূৰ্ণ কাল্পনিক ঘটনা পঢ়িবলৈ মাক-দেউতাকে উৎসাহিত কৰে। কাৰণ ধৰি লয়, কল্পনা যু্ক্তি তথা বিজ্ঞান শিক্ষাৰ পৰিপন্থী। বাস্তৱতে কল্পনাই হে বিজ্ঞানৰ সোপানখন তৈয়াৰ কৰে, যুক্তিয়ে মাথো চায় যে ব্যক্তিজনৰ ভৰি নিপিছলে। কল্পনাৰ অবিহনে বিজ্ঞান আগবাঢ়িব নোৱাৰে।
মোৰ পিতৃক মই অতি সন্মান কৰিছিলোঁ। কিন্তু মোৰ ছবছৰ বয়সত মই বুজিলোঁ He is an idol made of clay.গতিকে মোৰ ওপৰলৈ চাবৰ বাবে কোনো নাথাকিল।
মানুহ হিচাপে সকলো মানুহৰ প্ৰতি থাকিব লগীয়া অনুভূতিৰ বাহিৰে অসমীয়া বুলি মোৰ কোনো বিশেষ আবেগিক টান নাই।
কটন কলেজক অসমৰ মানুহে ফুলাই ফিন্দাই ডাঙৰ কৰিলেও সকলোৱে এইটো স্বীকাৰ কৰিবলৈ টান পায় বাস্তৱতে কটন কলেজৰ অধ্যাপকৰ পৰা কোনো পণ্ডিত আজিলৈকে ওলোৱা নাই।
অসমত আজিলৈকে জন্ম হোৱা লোকসকলৰ ভিতৰত দুজন লোককে ৰীতিমতে জ্ঞানী পণ্ডিত বুলিব পাৰি। সেই দুজন হ'ল আনন্দৰাম ঢেকিয়াল ফুকন আৰু আনন্দৰাম বৰুৱা।
জীৱ-জন্তুৰ প্ৰতি ক্ৰুৰতা মই সৰুৰে পৰাই অসহ্য পাইছিলোঁ৷
সকলো কাম পোনে পোনে বস্তুগত লাভৰ বাবে কৰা নহয় বুজিছ! কিন্তু পৰোক্ষ লাভ, মানসিক আনন্দ থাকি যায়, আৰু বাচি থাকে স্মৃতি৷
কামৰূপৰ গ্ৰাম্য অসমীয়াত এষাৰ ফকৰা আছে, “আই থেক যাম্, বাটি ভৰে খাম৷ বিধাতাই শুনি বুলে ময়ো পিছে পিছে যাম৷”
বালিয়ে পানী সোহাৰ দৰেই মানৱ শিশু এটিই জীৱন সম্বন্ধে জ্ঞান সুঁহি লয় পৰিয়ালৰ আন ব্যক্তি, বিশেষকৈ নিজৰ পিতৃ- মাতৃৰ পৰা, কি কাৰ্য কৰা উচিত কি অনুচিত সেই সম্বন্ধে৷

লগতে চাওক

সোণৰ চামুচ মুখত লৈ

উৎস

শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া গল্পকাৰ
মধুমিতা সৰকাৰ

মধুমিতা সৰকাৰ (ইংৰাজী: Madhumita Sarkar; জন্ম: ২৬ অক্টোবৰ ১৯৯৪) এগৰাকী ভাৰতীয় বঙালী অভিনেত্ৰী। তেওঁ বোঝেনা সে বোঝেনা ধাৰাবাহিকত পাখি ঘোষ আৰু কুসুম দোলা ধাৰাবাহিকত ডক্তৰ ইমন মুখাৰ্জীৰ মুখ্য চৰিত্ৰত অভিনয় কৰি পৰিচিত হয়।

কেৰিয়াৰ

তেওঁ যাদৱপুৰ বিশ্ববিদ্যালয়ৰ পৰা দৰ্শন বিষয়ত সন্মানসহ স্নাতক ডিগ্ৰী লাভ কৰে৷ তেওঁ প্ৰধানকৈ টেলিভিছন ধাৰাবাহিক বোঝেনা সে ব'ঝেনাত "পাখি", কেয়াৰ কাৰি নাত "জুনি" আৰু কুসুম দোলাত "ইমন"ৰ চৰিত্ৰত অভিনয় কৰি পৰিচিত হয়। ইয়াৰ উপৰিও তেওঁ মডেলিঙো কৰিছে।

ব্যক্তিগত জীৱন

২০১৫ চনৰ জুলাই মাহত তেওঁ পৰিচালক, প্ৰযোজক, অভিনেতা সৌৰভ চক্ৰৱৰ্তীৰ সৈতে বিবাহপাশত আবদ্ধ হয়। ২০১৯ চনত তেওঁলোকৰ বিবাহ বিচ্ছেদ হয়।

পুৰস্কাৰ

ষ্টাৰ জলসা পৰিবাৰ এৱাৰ্ড ২০১৫
ষ্টাৰ জলসা পৰিবাৰ এৱাৰ্ড ২০১৬

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় টেলিভিছন অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:ভাৰতীয় চলচ্চিত্ৰ অভিনেত্ৰী
বিশালাক্ষী মন্দিৰ

বিশালাক্ষী মন্দিৰ (ইংৰাজী: Vishalakshi Temple) বিশালাক্ষী গৌৰী মন্দিৰ আৰু বিশালাক্ষী আম্মা কোভিল বুলিও জনাজাত এই মন্দিৰটো বাৰাণসীৰ এটা অন্যতম বিখ্যাত হিন্দু মন্দিৰ। এই মন্দিৰটো পাৰ্বতী দেৱীৰ এটা অৱতাৰ বুলি গণ্য কৰা বিশালাক্ষী দেৱীৰ প্ৰতি উৎসৰ্গিত। ইয়াৰ নিৰ্মাণ আৰু ৰক্ষণাবেক্ষণ কৰিছিল নাট্টুকোট্টাই নাগাৰাথাৰ নামৰ তামিলনাডুৰ এক ব্যৱসায়িক সম্প্ৰদায়ে৷

সাধাৰণতে এই মন্দিৰটোক হিন্দু ঐশ্বৰিক মাতৃ দেৱীৰ প্ৰতি উৎসৰ্গিত পবিত্ৰ শক্তি পীঠ হিচাপে গণ্য কৰা হয়। বাৰাণসীৰ এই পবিত্ৰ স্থানতে সতী দেৱীৰ কাণফুলি পৰিছিল বুলি কোৱা হয়। এই বিশালাক্ষী মন্দিৰটো হিন্দু পঞ্জিকাৰ ভদ্ৰপদ (আগষ্ট) মাহৰ কৃষ্ণ পষেকৰ তৃতীয় দিনা অনুষ্ঠিত কৰা কাজলী তিজ নামৰ মন্দিৰ উৎসৱৰ বাবে জনাজাত।

অৱস্থান

বাৰাণসীৰ মিৰঘাটৰ সমীপত বিশালাক্ষী মন্দিৰ অৱস্থিত। কাশী বিশ্বনাথ মন্দিৰৰ পৰা ২৫০ মিটাৰ (০.১৬ মাইল) উত্তৰ-পশ্চিমে আৰু অন্নপূৰ্ণা মন্দিৰৰ পৰা ২০০ মিটাৰ (০.১২ মাইল) দূৰত্বত মন্দিৰটো অৱস্থিত।

ধৰ্মীয় তাৎপৰ্য্য

বিশালাক্ষী (সংস্কৃত: विशालाक्षी, আক্ষৰিক অৰ্থ: "যাৰ ডাঙৰ চকু আছে") দেৱী পাৰ্বতীৰ এটা উপনাম। শিৱ পুৰাণৰ মতে যেতিয়া তেওঁৰ ভৱিষ্যত স্বামী শিৱই পাৰ্বতীক প্ৰথমবাৰৰ বাবে দেখা পায়, তেতিয়া পাৰ্বতীক বিশালাক্ষী বুলি বৰ্ণনা কৰা হৈছে।

খাদ্য আৰু পুষ্টিৰ দেৱী তথা পাৰ্বতীৰ অন্য এক অৱতাৰ অন্নপূৰ্ণা দেৱীক বিশালাক্ষী, "বহল চকু" উপনাম দিয়া হৈছে। বিশালাক্ষী দেৱীক আটাইতকৈ বিখ্যাত মন্দিৰ বাৰাণসীত আছে, য’ত তেওঁক পৃষ্ঠপোষক দেৱী বুলি গণ্য কৰা হয়। স্কন্দ পুৰাণত ব্যাস ঋষিয়ে বাৰাণসীক গালি পৰাৰ কাহিনী বৰ্ণনা কৰিছে, কিয়নো নগৰত কোনেও তেওঁক খাদ্য আগবঢ়োৱা নাছিল। শেষত বিশালাক্ষীয়ে গৃহিণী ৰূপত আবিৰ্ভাৱ হৈ ব্যাসক খাদ্য প্ৰদান কৰে। বিশালাক্ষীৰ এই ভূমিকা অন্নপূৰ্ণাৰ দৰেই, যিয়ে স্বামী শিৱক খাদ্য আগবঢ়াই ক্ষুদ্ধা নিবাৰণ কৰিছিল। অন্নপূৰ্ণাৰ খাদ্যত সন্তুষ্ট হৈ শিৱই বাৰাণসীক প্ৰতিষ্ঠা কৰে আৰু তেওঁক ইয়াৰ অধিষ্ঠাতী দেৱী হিচাপে নিযুক্তি দিয়ে। বাৰাণসী মন্দিৰৰ দেৱী বিশালাক্ষীক হয়তো আদিম কালত অন্নপূৰ্ণা বুলি চিনাক্ত কৰা হৈছিল, অৱশ্যে সময়ৰ লগে লগে তেওঁ এগৰাকী সুকীয়া দেৱী হৈ পৰিছিল, যাৰ ফলত দুটা পৃথক দেৱী মন্দিৰৰ সৃষ্টি হৈছিল।

বাৰাণসীৰ পবিত্ৰ ভূগোলত ছটা কেন্দ্ৰক ষষ্টাংগ যোগৰ প্ৰতীক বুলি কোৱা হয় আৰু এই ছয় স্থান পৰিদৰ্শন কৰাৰ পৰামৰ্শ দিয়া হয়। বাৰাণসীৰ এই পবিত্ৰ ছয় স্থান হৈছে বিশ্বনাথ মন্দিৰ (বাৰানসীৰ আটাইতকৈ গুৰুত্বপূৰ্ণ মন্দিৰ - শিৱৰ প্ৰতি উৎসৰ্গিত), বিশালাক্ষী মন্দিৰ, গংগা, কাল ভৈৰৱ মন্দিৰ (বাৰাণসীৰ ৰক্ষক দেৱতা আৰু বিশালাক্ষীৰ ভৈৰৱৰ বাবে উৎসৰ্গিত), ধূন্দিৰাজ মন্দিৰ (শিৱ আৰু পাৰ্বতীৰ পুত্ৰ গণেশ দেৱতাৰ বাবে উৎসৰ্গিত) আৰু দণ্ডপাণি মন্দিৰ (শিৱৰ এক অৱতাৰ)।

তথ্য সংগ্ৰহ

শ্ৰেণী:হিন্দু দেৱী
পদ্মিনী (অভিনেত্ৰী)

পদ্মিনী (; ১২ জুন ১৯৩২-২৪ ছেপ্তেম্বৰ ২০০৬) এগৰাকী ভাৰতীয় অভিনেত্ৰী আৰু প্ৰশিক্ষিত ভাৰতনাট্যম শিল্পী আছিল। তেওঁ ২৫০খনতকৈও অধিক ভাৰতীয় চলচ্চিত্ৰত অভিনয় কৰিছে। তেওঁ প্ৰায় ৩০ বছৰ ধৰি চলচ্চিত্ৰত অভিনয় কৰিছিল।.

পদ্মিনীয়ে ভাৰতীয় চলচ্চিত্ৰৰ কেইবাজনো প্ৰখ্যাত অভিনেতাৰ সৈতে অভিনয় কৰিছিল, যাৰ ভিতৰত আছে শিৱাজী গণেশন, এম জি ৰামচন্দ্ৰন, এন টি ৰামা ৰাও, ৰাজ কাপুৰ, শাম্মী কাপুৰ, সত্যন, প্ৰেম নাজিৰ, ৰাজকুমাৰ, জেমিনি গণেশন আৰু এছ এছ ৰাজেন্দ্ৰন। তেওঁ শিৱাজী গণেশনৰ সৈতে ৫৯ খন চলচ্চিত্ৰত অভিনয় কৰিছিল।

তেওঁ বেছিকৈ তামিল চলচ্চিত্ৰত অভিনয় কৰিছিল। ১৯৫০ চনত মুক্তিপ্ৰাপ্ত এঝাই পদুম পাডু তেওঁৰ প্ৰথম তামিল ছবি আছিল। পক্ষী ৰাজা ষ্টুডিঅ'ৰ সৈতে জড়িত ভি এ গোপালকৃষ্ণনে পদ্মিনী ভগ্নীসকলক তামিল শিকাইছিল। তেওঁ ৰাছিয়ান ভ্ৰমণকাৰী আফানাচি নিকিটিনৰ ভ্ৰমণকাহিনীৰ ওপৰত আধাৰিত এখন ভাৰত-ছোভিয়েট যুগ্ম প্ৰযোজনাৰ ছবি জাৰ্নি বিয়ণ্ড থ্ৰী চীজত এগৰাকী ৰাজকীয় নৃত্যশিল্পী লক্ষ্মীৰ চৰিত্ৰত অভিনয় কৰিছিল। এই ছবিখনৰ হিন্দী সংস্কৰণটোৰ নাম পৰদেশী ।

বঁটা আৰু সন্মান

১৯৬০: এফ্ৰো এছিয়ান চলচ্চিত্ৰ মহোৎসৱত বীৰাপানদিয়া কট্টবোম্মন ছবিৰ বাবে চাৰ্টিফিকেট অফ মেৰিট
১৯৫৪, ১৯৫৯, ১৯৬১, ১৯৬৬: ফিল্মছ্ ফেনছ এছোচিয়েচনৰ দ্বাৰা শ্ৰেষ্ঠ অভিনেত্ৰীৰ বঁটা
১৯৫৮: তামিলনাডু চৰকাৰৰ দ্বাৰা কলাইমামনি বঁটা
১৯৫৭: মস্কো যুব মহোৎসৱত শ্ৰেষ্ঠ শাস্ত্ৰীয় নৃত্যাংগনা বঁটা
১৯৬৬: কাজল ছবিৰ বাবে শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা
১৯৯০: জীৱনজোৰা সাধনা ফিল্মফেয়াৰ বঁটা- দক্ষিণ
১৯৭০: থিল্লান্না ম’হানবল ছবিৰ বাবে শ্ৰেষ্ঠ অভিনেত্ৰীৰ তামিলনাডু ৰাজ্যিক চলচ্চিত্ৰ বঁটা
২০০২: তামিলনাডু ষ্টেট ফিল্ম অনাৰেৰী এৱাৰ্ড

তথ্য উৎস

বাহ্যিক সংযোগ

শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:মালায়ালম চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
নদী

নদী হৈছে স্থলপথেৰে বা গুহাৰ ভিতৰত নিম্ন উচ্চতাত থকা আন এটা পানীৰ ফালে বৈ যোৱা মিঠা পানীৰ প্ৰাকৃতিক ধাৰা, যেনে সাগৰ, হ্ৰদ, বা আন নদী। নদী এখনৰ পানী শেষ হ’লে নিজৰ গতিপথৰ শেষত উপনীত হোৱাৰ আগতে শুকাই যাব পাৰে, বা কেৱল কিছুমান বিশেষ ঋতুতহে বৈ যাব পাৰে। নদীসমূহ জলচক্ৰৰ দ্বাৰা নিয়ন্ত্ৰিত হয়, যিবোৰ প্ৰক্ৰিয়াৰ দ্বাৰা পানী পৃথিৱীৰ চাৰিওফালে গতি কৰে৷ বৰষুণৰ ফলতেই হওক, ঢালৰ পৰা পানীৰ বৈ যোৱা, হিমবাহ বা বৰফ গলি যোৱা বা পৃথিৱীৰ তলৰ জলস্তৰৰ পৰা ছিটি যোৱাৰ পৰাই পানী প্ৰথমে নদীত প্ৰৱেশ কৰে।

ভাৰতৰ কেইখনমান নদী

ব্ৰহ্মপুত্ৰ নদী
গংগা
গোদাবৰি
কৃষ্ণা

নদীৰ আলোকচিত্ৰ

*
সমৃদ্ধি শুক্লা

সমৃদ্ধি শুক্লা (ইংৰাজী: Samridhii Shukla; জন্ম: ১৪ নৱেম্বৰ ১৯৯৫) এগৰাকী ভাৰতীয় অভিনেত্ৰী আৰু ডাবিং শিল্পী, যিয়ে প্ৰধানকৈ হিন্দী টেলিভিছনত কাম কৰে। ‘ডৰেমন’ কাৰ্টুনত ডৰেমনৰ চৰিত্ৰত কণ্ঠদানৰ বাবে পৰিচিত শুক্লাই ‘সাৱী কী সাৱাৰী’-ত সাৱী গোৱেল ডালমিয়াৰ চৰিত্ৰত অভিনয় কৰি অভিনয় জগতত আত্মপ্ৰকাশ কৰিছিল। শুক্লাক মুখ্যত ‘য়ে ৰিশ্তা ক্যা কহলাতা হ্যে’ ধাৰাবাহিকত অভিৰা শৰ্মা পোদ্দাৰৰ চৰিত্ৰ ৰূপায়ণৰ বাবে জনা যায়। তেওঁ এটা ইণ্ডিয়ান টেলি এৱাৰ্ড লাভ কৰিছে।

প্ৰাৰম্ভিক জীৱন

শুক্লাৰ জন্ম ১৯৯৫ চনৰ ১৪ নৱেম্বৰত কানপুৰৰ এটা হিন্দু পৰিয়ালত হৈছিল। এক সাক্ষাৎকাৰত তেওঁ সদৰী কৰিছিল যে তেওঁৰ পিতৃয়ে আকাশবাণীত কাম কৰিছিল। তেওঁৰ আইতাক আৰু ককাক স্বাধীনতা সংগ্ৰামী আছিল, যিয়ে পৰৱৰ্তী সময়ত ক্ৰমে এগৰাকী অভিনেতা আৰু এজন চাৰ্জন হৈছিল।

কৰ্মজীৱন

শুক্লাই ২০০৫ চনত ‘ছাই বাবা’ ধাৰাবাহিকৰ এটা অংশৰ বাবে ডাবিং কৰি কণ্ঠ শিল্পী হিচাপে নিজৰ কেৰিয়াৰ আৰম্ভ কৰিছিল। ইয়াৰ পিছত তেওঁ আন কেইবাখনো টেলিভিছন ধাৰাবাহিকৰ বাবে ডাবিং কৰে। কণ্ঠ শিল্পী হিচাপে তেওঁৰ আটাইতকৈ উল্লেখযোগ্য কাম আছিল এনিমেটেড ধাৰাবাহিক ‘ডৰেমন’ (Doraemon), য’ত তেওঁ নামটোৰ মুখ্য চৰিত্ৰ ডৰেমনৰ বাবে ডাবিং কৰিছিল। ইয়াৰ উপৰি তেওঁ এনিমেটেড ধাৰাবাহিক ‘লিটল সিংহাম’ আৰু ‘গোলমাল জুনিয়ৰ’-ৰ বাবেও ডাবিং কৰিছে।

২০১৬ চনৰ পৰা শুক্লাই কেইবাটাও ভাষাৰ চলচ্চিত্ৰৰ বাবে ডাবিং কৰি আহিছে। চলচ্চিত্ৰত তেওঁৰ আটাইতকৈ উল্লেখযোগ্য কণ্ঠদানসমূহৰ ভিতৰত আছে ‘বিউটি এণ্ড দ্য বিষ্ট’-ত এমা ৱাটছন, ‘দ্য মেট্ৰিক্স ৰিজাৰেকচন’-ত জেচিকা হেনৱিক, ‘হাচীন দিলৰুবা’-ত তাপসী পন্নু, ‘ব্ৰহ্মাস্ত্ৰ: পাৰ্ট ৱান – শিৱ’-ত আলিয়া ভাট, ‘এনিমেল’-ত তৃপ্তি ডিমৰী আৰু ‘এ ফেমিলি এফেয়াৰ’-ত জুই কিং-ৰ বাবে কৰা ডাবিং।

২০২২ চনত শুক্লাই ফাৰ্মান হায়দৰৰ বিপৰীতে ‘সাৱী কী সাৱাৰী’ ধাৰাবাহিকৰ জৰিয়তে পৰ্দাত আত্মপ্ৰকাশ কৰে, য’ত তেওঁ এগৰাকী মহিলা অট’ৰিক্সা চালক সাৱী গোৱেল ডালমিয়াৰ চৰিত্ৰত অভিনয় কৰিছিল। একে বছৰতে তেওঁ কানাড়া ছবি ‘তাজমহল ২’-ৰ জৰিয়তে চলচ্চিত্ৰ জগতলৈ বিস্তাৰিত হয়, য’ত তেওঁ দেৱৰাজকুমাৰৰ বিপৰীতে স্পন্দনাৰ চৰিত্ৰত অভিনয় কৰিছিল।

২০২৩ চনৰ নৱেম্বৰ মাহৰ পৰা শুক্লাই আটাইতকৈ দীৰ্ঘদিন ধৰি চলি থকা টেলিভিছন শ্ব’ ‘য়ে ৰিশ্তা ক্যা কহলাতা হ্যে’-ত ৰোহিত পুৰোহিতৰ বিপৰীতে অধিবক্তা অভিৰা শৰ্মা পোদ্দাৰৰ চৰিত্ৰত অভিনয় কৰি আছে। এই শ্ব’টো তেওঁৰ অভিনয় জীৱনৰ এক গুৰুত্বপূৰ্ণ মোৰ হিচাপে প্ৰমাণিত হৈছে আৰু ইয়াৰ জৰিয়তে তেওঁ কেইবাটাও মনোনয়ন লাভ কৰিছে।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় টেলিভিছন অভিনেত্ৰী
শ্ৰেণী:জীৱনী
১৭ আগষ্ট

এইদিনটোত ঘটা কেইটামান উল্লেখযোগ্য ঘটনা-

ঘটনাৱলী

১৯৪৭ - জৱাহৰলাল নেহৰুৱে অন্তৰ্ৱতী চৰকাৰ গঠন কৰে আৰু লৰ্ড মাউণ্ট বেটেনে তেখেতক স্বাধীন ভাৰতৰ প্ৰথম প্ৰধান মন্ত্ৰী হিচাপে নিযুক্তি দিয়ে।
১৯৪৭ - ভাৰতবৰ্ষ স্বাধীন হোৱাৰ পিছত ব্ৰিটিছ সেনাৰ প্ৰথমটো বেটেলিয়াৰ স্বদেশ অভিমুখে যাত্ৰা আৰম্ভ কৰে।
১৯৪৭ - ভাৰত বিভাজনৰ সীমাৰেখা ৰেডক্লিফ লাইন নিদ্ধাৰণ ঘোষনা কৰে।
১৯৬০ - আফ্ৰিকাৰ দেশ গেবনে স্বাধীনতা লাভ কৰে।
১৯৯৯ - তুৰস্কত হোৱা এক প্ৰচণ্ড ভূমিকম্পৰ ফলত চৰকাৰী তথ্যমতে ১২,০০০ লোক নিহত, ছয় লাখ লোক গৃহহীন হয়।

জন্ম

১৭৬১ - উইলিয়াম কেৰী, ইংৰাজ ধৰ্মযাজক জনৰ জন্ম হৈছিল।
১৯৩২ - ভি. এচ্. নাইপল, নোবেল বিজয়ী ভাৰতীয় মূলৰ সাহিত্যিক।
১৯৪২ - খগেন মহন্ত, অসমৰ এগৰাকী গায়ক, সুৰকাৰ আৰু গীতিকাৰ আছিল।
১৯৬০ - ড॰ ৰীতা চৌধুৰী, অসমীয়া সাহিত্য জগতৰ এগৰাকী কবি, ঔপন্যাসিক আৰু সাহিত্য অকাডেমি বঁটা বিজয়ী লেখিকা আৰু ‘‘মাকাম’’ৰ স্ৰষ্টা আছিল।

মৃত্যু

১৯০৯ - মদন লাল ধিঙৰা, স্বাধীনতা সংগ্ৰামী, ইংৰাজে ফাঁচি দিছিল।
১৯৬৯ - অটষ্টাৰ্ন, নোবেল বঁটা বিজয়ী পদাৰ্থবিজ্ঞানী আছিল।
১৯৮৮ - জিয়াউল হক, পাকিস্তানৰ ৰাষ্ট্ৰপতি, এক ভয়ংকৰ বিমান দুৰ্ঘটনাত মৃত্যু হৈছিল।
২০২০ - পণ্ডিত যশৰাজ, ভাৰতীয় শাস্ত্ৰীয় সঙ্গীতশিল্পী।

দিৱস

ইন্দোনেছিয়াৰ স্বাধীনতা দিৱস।
গেবনৰ স্বাধীনতা দিৱস।

অনান্য

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা

শ্ৰেণী:আগষ্ট
শ্ৰেণী:ইংৰাজী বৰ্ষপঞ্জীৰ দিন

তথ্য়সূত্ৰ
ৰম্য সুব্ৰমণিয়াম

ৰম্য সুব্ৰমণিয়াম (ইংৰাজী: Ramya Subramanian; জন্ম: ৩০ জুলাই), যাক ভিজে ৰম্য নামেৰেও জনা যায়, এগৰাকী ভাৰতীয় অভিনেত্ৰী আৰু টেলিভিছন ঘোষিকা। তেওঁ মূলতঃ তামিল চলচ্চিত্ৰ উদ্যোগত কৰ্মৰত।

প্ৰাৰম্ভিক জীৱন

ৰম্যৰ জন্ম হৈছিল তাঞ্জাভুৰত। তেওঁ পদ্মা শেষাদ্ৰী বালা ভৱনত দশম শ্ৰেণীৰ লৈকে শিক্ষা গ্ৰহণ কৰিছিল আৰু আদৰ্শ বিদ্যালয়ৰপৰা একাদশ আৰু দ্বাদশ শ্ৰেণী সম্পূৰ্ণ কৰিছিল। তেওঁ চেন্নাইৰ এম.অ'.পি. বৈষ্ণৱ কলেজ ফৰ উইমেনৰপৰা ভিজুৱেল কমিউনিকেচনত বি.এছচি ডিগ্ৰী লাভ কৰিছিল।

কেৰিয়াৰ

ৰম্যই ২০০৪ চনত মিছ চেন্নাই প্ৰতিযোগিতাত অংশগ্ৰহণ কৰিছিল। পৰৱৰ্তী সময়ত তেওঁ ষ্টাৰ বিজয় চেনেলৰ কালাক্কাপোভাডু য়াৰু?, উংগালিল য়াৰ আদুথা প্ৰভাদেৱা?, নাম্মা ভেটু কল্যাণম আৰু কেডি বয়জ কিলাডি গাৰ্লছ আদিকে ধৰি বিভিন্ন টেলিভিছন অনুষ্ঠানৰ আঁত ধৰিছিল। বিবাহৰ পিছত তেওঁ প্ৰকাশ কৰিছিল যে তেওঁ টেলিভিছনৰ কাম কমাই দিব আৰু কামৰ ক্ষেত্ৰত অধিক নিৰ্বাচনী হ’ব।

২০০৭ চনত ৰম্যই মোঝি চলচ্চিত্ৰত এক অনুল্লেখিত চৰিত্ৰৰ জৰিয়তে অভিনয়ৰ পাতনি মেলে। ২০১৫ চনত তেওঁ মণিৰত্নমৰ অ’ কাদাল কানমণিত দুলকুৱাৰ ছলমানৰ বান্ধৱী অনন্যাৰ চৰিত্ৰত অভিনয় কৰে। একে বছৰতে তেওঁ ৯২.৭ বিগ এফ.এমত এগৰাকী আৰ.জে হিচাপে কাম কৰিবলৈ লয়। ২০১৯ চনৰ আগষ্ট মাহত তেওঁ 'ডব্লিউ.ই মেগাজিন'ৰ ফিটনেছ স্পেচিয়েল সংখ্যাৰ বেটুপাতত স্থান পাইছিল। ইয়াৰ উপৰি তেওঁ বহুতো অনুষ্ঠান আৰু বঁটা বিতৰণী সমাৰোহৰ আঁত ধৰিছে।

ৰম্য এগৰাকী স্বাস্থ্য প্ৰশিক্ষকো।

ব্যক্তিগত জীৱন

ৰম্যই ২০১৪ চনত অপৰাজিত জয়ৰমনৰ সৈতে বিবাহপাশত আবদ্ধ হৈছিল আৰু ২০১৫ চনত তেওঁলোকৰ বিচ্ছেদ ঘটে।

তথ্যসূত্ৰ

শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:মিছ চেন্নাই
নাঞ্জানাগড় কল

নাঞ্জানাগড় কল অথবা নাঞ্জানাগড় ৰচাবালে-হানু ভাৰতৰ কৰ্ণাটক ৰাজ্যৰ চামাৰাজ নগৰ আৰু মহীশূৰ জিলাত খেতি কৰা এক ধৰণৰ কলৰ জাত। নাঞ্জানাগড় কলৰ সোৱাদ আৰু গোন্ধৰ বাবে গোটেই ভাৰতবৰ্ষ বিখ্যাত। এই কলৰ সুন্দৰ গঠনে ইয়াক আকৰ্ষণীয় কৰি তুলিছে। সঠিক মাত্ৰাত ৰাসায়নিক সাৰ প্ৰয়োগৰ মাধ্যমত এই কল পৰিপূৰ্ণতা লাভ কৰে। এই কলৰ সোৱাদ, গোন্ধ , ভৌগোলিক সীমাবদ্ধতা আৰু জনপ্ৰিয়তাৰ কাৰণে ভাৰত চৰকাৰে ইয়াক ভাৰতৰ ভৌগোলিক পৰিচায়কৰ মৰ্যাদা দিছে।

বিশেষত্ব

নাঞ্জানাগড় কলৰ বিশেষত্ব হল ইয়াৰ সোৱাদ, গোন্ধ , আকাৰ-আকৃতি যি অন্যান্য কলতকৈ ভিন্ন । সঠিক মাত্ৰাত ৰাসায়নিক সাৰৰ ব্যৱহাৰ আৰু অভিজ্ঞতা পূৰ্ণ জৈৱিক কৃষি মাধ্যমত এই কল উৎপাদিত হয় । ইয়াৰ আন এটা বিশেষত্ব হল , যদি এই কল অন্য স্থানত খেতি কৰা হয় তেন্তে এই কলৰ বৃদ্ধি হবলৈ অধিক সময় লাগে আকাৰত সৰু হয়। সেইদৰে খাবলৈ সুস্বাদু নহয়। নাঞ্জানাগড় কলৰ জিনগত বিশিষ্ট এই কলাক আন কলৰ পৰা পৃথক কৰিছে।

কৃষি

নাঞ্জানাগড় কল খেতিৰ বাবে শুষ্ক আৰু আদ্ৰ জলবায়ু প্ৰয়োজন । নাঞ্জানাগড় কলৰ ভাল বৃদ্ধিৰ বাবে অক্ষাংশ ৩০উঃ ৰ পৰা ৩০দঃ বিশেষ ভাবে উপযোগী ।

ভৌগোলিক অস্তিত্ব

উদ্যানশস্য বিভাগে ভাৰত চৰকাৰৰ ওচৰত নাঞ্জানাগড় কলৰ ভৌগোলিক অস্তিত্ব নিবন্ধনৰ বাবে ১৯৯৯ চনৰ ধাৰা অনুসৰি আবেদন জনাইছিল। আবেদনৰ পৰিপ্ৰেক্ষত ৩ বছৰ পিছত ২০০৫ চনত ভাৰতৰ ভৌগোলিক অস্তিত্ব নিদৰ্শন হিচাপে ভৌগোলিক পৰিচায়কৰ স্বীকৃতি পায় ।

তথ্য সংগ্ৰহ

শ্ৰেণী:ভাৰতৰ ভৌগোলিক স্বীকৃতি
শ্ৰেণী:ফল‎
শান্তনুকুলনন্দন (গ্ৰন্থ)

শান্তনুকুলনন্দন পূৰৱী বৰমুদৈ ৰচিত এখন উপন্যাস। উপন্যাসখনে ২০০৭ চনত সাহিত্য অকাডেমি বঁটা লাভ কৰিছিল।

উদ্ধৃতিসমূহ

মানুহৰ মাজত ভাবৰ আদান প্ৰদান কৰিবলৈ জানো ভাষাৰ প্ৰয়োজন?চকুৰ চালনি,চেলাউৰিৰ সামান্য কম্পন,হাতৰ আঙুলিৰ লৰচৰ,ওঁঠৰ হাঁহি এইবোৰে জানো মানুহৰ হৃদয়ত হোৱা বিভিন্ন ভাবৰ উত্থান-পতনৰ ইংগিত নিদিয়ে?মানুহে মানুহক বুজি পাবলৈ ভাষা নালাগে।
মানুহে কৰা সকলো কামেই একো একোটা অনুসন্ধানহে,মনত ৰাখিবা ভদ্ৰসেন।এই অহা আৰু যোৱাই পৃথিৱীৰ মানুহৰ একমাত্ৰ সত্য।যুগ যুগৰে পৰা মানুহৰ এই অহাযোৱা।ঘৰ পাতি থাকিলেও মানুহ অঘৰী।
নিৰ্বিকাৰ চিত্তে জীৱন আৰু মৃত্যুক গ্ৰহণ কৰা উচিত,কাৰণ মৃত্যু স্থবিৰতা নহয়।...জীৱনে দিয়া দুখ নিৰ্বিকাৰ চিত্তে গ্ৰহণ কৰিব পৰাতহে জীৱনৰ অৰ্থ আৰু মহত্ব।
উত্তৰ বিচাৰি নহয়, কিন্তু পৃথিৱীৰ সকলো মানুহেই কিজানি নিজকে বিভিন্ন ধৰণৰ প্ৰশ্নবাণেৰে জৰ্জৰিত কৰিবলৈ ভাল পায়।আনকি সবাতোকৈ ব্যস্ত বুলি ধাৰণা কৰা মানুহজনেও নিশ্চয়।এটা যন্ত্ৰণা।বুকু বিদিৰ্ণ কৰা যন্ত্ৰণাৰ মাজত কৰি অহা ভাল বেয়া সকলো কামৰে এটা বিচাৰ। সুদীৰ্ঘ দিন পথ পৰিক্ৰমাৰ পিছত অক্লান্ত পৰিভ্ৰমণকাৰীজনৰো জিৰণি ল'বলৈ মন যায়।
ধৰ্মৰ বিষয়ে নকলে একো নাই। কিন্তু কলে বহুত কথাই কবলৈ আছে।ধৰ্মৰ প্ৰতিটো আচাৰ-অনুষ্ঠানক মানৱ জাতিৰ বিৱৰ্তনৰ ইতিহাস বুলি ক'ব পাৰি।মানৱ জাতিৰ বিৱৰ্তনৰ ইতিহাস সঁচাকৈয়ে অতি ৰহস্যময় আৰু কৌতুহলদ্দীপক।

উৎস

শ্ৰেণী:সাহিত্য অকাডেমী বঁটা বিজয়ী গ্ৰন্থ
সুশীলা প্ৰভাকৰণ

সুশীলা প্ৰভাকৰণ হ'ল ভাৰতৰ ত্ৰিবেন্দ্ৰমৰ দিব্য প্ৰভা চকু চিকিৎসালয়ৰ এগৰাকী ভাৰতীয় চকুৰোগ বিশেষজ্ঞ তথা মুখ্য চকুৰ অস্ত্ৰোপচাৰ বিশেষজ্ঞ। তেওঁ কেৰালা ৰাজ্য চৰকাৰৰ চিকিৎসা শিক্ষা বিভাগত চকু চিকিৎসা বিভাগৰ প্ৰবক্তা হিচাপে কৰ্মজীৱন আৰম্ভ কৰে।

কেৰালাৰ স্বাস্থ্যসেৱা সেৱাৰ উন্নতিৰ ক্ষেত্ৰত বিশেষকৈ চকু চিকিৎসাৰ ক্ষেত্ৰত তেওঁ সক্ৰিয়ভাৱে জড়িত আছিল। বিশ্ব স্বাস্থ্য সংস্থা আৰু ইনাৰহুইলৰ দৰে এন জি অ’ৰ জৰিয়তে তেওঁ চকুৰ যত্নৰ ক্ষেত্ৰত বৃহৎ অগ্ৰগতি আনিবলৈ সক্ষম হৈছিল।

ত্ৰিবেন্দ্ৰমৰ চৰকাৰী চকু চিকিৎসালয়খনক আঞ্চলিক চকু চিকিৎসা প্ৰতিষ্ঠানলৈ উন্নীত কৰাত প্ৰভাকৰনে যথেষ্ট সহায় কৰিছিল। তেওঁ ৰাজ্য চৰকাৰৰ চকুৰোগ বিজ্ঞানৰ উপদেষ্টাও আছিল।

তেওঁ চৰকাৰী সেৱা এৰি দিৱ্য প্ৰভা চকু চিকিৎসালয় প্ৰতিষ্ঠা কৰে।

লাভ কৰা পুৰস্কাৰসমূহ

চকুৰ ক্ষেত্ৰখনলৈ আগবঢ়োৱা অৱদানৰ বাবে সুশীলা প্ৰভাকৰণক বহু বঁটা প্ৰদান কৰা হৈছে। এছ এছ এল চি পৰীক্ষাৰ বাবে ৰাজ্যৰ ভিতৰতে প্ৰথম স্থান লাভ কৰি কেৰাপেট গোল্ড পদক লাভ কৰিছিল। তেওঁ কেৰালা বিশ্ববিদ্যালয়ৰ চিকিৎসা বিজ্ঞানত স্নাতক, অস্ত্ৰোপচাৰ স্নাতক কাৰ্যসূচীত চূড়ান্ত বৰ্ষৰ বাবে স্বৰ্ণ পদক বিজয়ী হৈছিল। বিশ্ব স্বাস্থ্য সংস্থাই ১৯৮১ চনত প্ৰভাকৰণক চকুৰ মাইক্ৰ’চাৰ্জাৰীৰ ফেল’শ্বিপ বঁটা প্ৰদান কৰে। ইয়াৰ উপৰিও তেওঁ লায়ন্স ক্লাব ইণ্টাৰনেশ্যনেল পৰা নাইট অৱ দ্য ব্লাইণ্ড বঁটা, ইণ্ডিয়ান ৰেড ক্ৰছ ছ'চাইটিৰ প্লাটিনাম জুবিলি বঁটা আৰু নেথাজী স্মাৰক সমিতিৰ পৰাও সেৱনা ৰত্ন বঁটা লাভ কৰিছে।

বৈজ্ঞানিক অৱদান

প্ৰভাকৰণে‍ বৈজ্ঞানিক আলোচনীত কেইবাটাও প্ৰবন্ধ লিখিছে আৰু ভাৰতীয় বিজ্ঞান সংক্ষিপ্তসাৰ গ্ৰন্থত উদ্ধৃতি লাভ কৰিছে। বিশ্বৰ ৪.৫ কোটি অন্ধ লোকৰ ভিতৰত ১ কোটি ২০ লাখ লোক ভাৰতত বাস কৰে। প্ৰভাকৰণে কেৰেলাত কৰ্ণিয়া গ্ৰাফ্ট অস্ত্ৰোপচাৰ আৰু ৰোগীৰ চকুৰ ছানি পৰা ৰোগ শুধৰোৱা বা উন্নত কৰা বহুতো পদ্ধতিৰে চকুৰ স্বাস্থ্যৰ উন্নতি সাধন কৰিবলৈ সক্ষম হৈছে। তেওঁ চকু দানৰ বাবেও ওকালতি কৰে, যিটো কৰ্ণিয়া কলমৰ সমৰ্থকসকলৰ বাবে এক গুৰুত্বপূৰ্ণ বিষয় হৈ আহিছে।

দিব্যা প্ৰভা চকু চিকিৎসালয়

কেৰালাৰ মানুহৰ দৃষ্টিশক্তিৰ মান উন্নত কৰাত সহায় কৰিবলৈ প্ৰভাকৰনে দিব্য প্ৰভা চকু চিকিৎসালয় প্ৰতিষ্ঠা কৰিছিল। এই সুবিধাটো প্ৰথমে ক্লিনিক হিচাপে স্থাপন কৰিছিল ডাঃ এন প্ৰভাকৰনে, যিয়ে বিচাৰিছিল যে ইয়াত সুলভ মূল্যত ৰোগীৰ বাবে সৰ্বোত্তম যত্ন লোৱা হওক। প্ৰথমতে, ইয়াত অস্ত্ৰোপচাৰৰ বাবে প্ৰয়োজনীয় সম্পদ নাছিল, সেয়েহে অস্ত্ৰোপচৰৰ প্ৰয়োজন হোৱা ৰোগীসকলক ওচৰৰ চিকিৎসালয়লৈ পঠাই দিয়া হৈছিল।

ক্লিনিক খোলাৰ এবছৰৰ পাছত ডাঃ এন প্ৰভাকৰনৰ মৃত্যু হয়, আৰু সুশীলা প্ৰভাকৰণে‍ এই প্ৰকল্পৰ দায়িত্ব লয়। তেওঁ ইয়াক এখন সম্পূৰ্ণ চিকিৎসালয়লৈ ৰূপান্তৰিত কৰিছিল যিয়ে কেটাৰেক্ট আৰু গ্ল'ক'মাৰ অস্ত্ৰোপচাৰ, ভাৰতৰ চকুৰ দুটা মূল সমস্যাৰ বাবে সক্ষম হৈছিল। অপাৰেচন থিয়েটাৰত চেপ্টিক প্ৰক্ৰিয়াৰ বাবে ডিজাইন কৰা পৃথক অঞ্চল আৰু বীজাণুমুক্ত বায়ু কৰিডৰ আছে।

প্ৰভাকাৰণে‍ অস্ত্ৰোপচাৰৰ সামৰ্থ্য নথকা লোকৰো চিকিৎসা অব্যাহত ৰাখিছে।

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
শ্ৰেণী:চিকিৎসাবিদ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
পূজা চেৰী ৰয়

পূজা চেৰী ৰয় (বাংলা: পূজা চেব়ি, জন্ম: ২০ আগষ্ট ২০০২) এগৰাকী বাংলাদেশী চলচ্চিত্ৰ অভিনেত্ৰী আৰু মডেল। তেওঁ শিশু শিল্পী হিচাপে চলচ্চিত্ৰ মনেৰ ঘৰে বসত কৰে (২০১১)ত অভিনয় জীৱনৰ আৰম্ভণি কৰে যদিও চূড়ান্ত মুক্তিত তেওঁৰ দৃশ্য বাদ পৰে। মুক্তিপ্ৰাপ্ত প্ৰথম চলচ্চিত্ৰ আছিল ভালবাসাৰ ৰং (২০১২)। তাৰ পিছত ভাৰত-বাংলাদেশ যৌথ প্ৰযোজনাৰ চলচ্চিত্ৰ নূৰ জাহান (২০১৮)ত মুখ্য অভিনেত্ৰী হিচাপে আত্মপ্ৰকাশ কৰে। ২০১৮ চনত পোৰামন ২ চলচ্চিত্ৰত ‘পৰি’ৰ চৰিত্ৰত অভিনয় কৰি তেওঁ ব্যাপক জনপ্ৰিয়তা লাভ কৰে আৰু এই অভিনয়ৰ বাবে তেওঁ মেৰিল প্ৰথম আলো বঁটা লাভ কৰে।

প্ৰাৰম্ভিক জীৱন আৰু শিক্ষা

পূজা চেৰীৰ জন্ম বাংলাদেশৰ খুলনা জিলাৰ গাজিৰহাট ইউনিয়নত। তেওঁৰ পিতৃ দেৱ প্ৰসাদ ৰয় আৰু মাতৃ জৰ্ণা ৰয় (মৃত্যু: ২০২৪)। তেওঁ ঢাকা কেণ্টনমেণ্ট গাৰ্লছ পাব্লিক স্কুল এণ্ড কলেজৰপৰা জে.এছ.চি. উত্তীৰ্ণ হয়। পিছত মগবাজাৰ গাৰ্লছ হাই স্কুলৰপৰা ২০১৯ চনত এছ.এছ.চি. পৰীক্ষা উত্তীৰ্ণ হয়।

কৰ্মজীৱন

শিশু শিল্পী হিচাপে ভালবাসাৰ ৰং (২০১২), অগ্নি (২০১৪) আৰু কৃষ্ণপক্ষ (২০১৬) আদি চলচ্চিত্ৰত অভিনয় কৰাৰ পাছত পূজা চেৰীয়ে মুখ্য অভিনেত্ৰী হিচাপে নিজকে প্ৰতিষ্ঠা কৰে। দহন (২০১৮), প্ৰেম আমাৰ ২ (২০১৯), শান (২০২২), গুলুই (২০২২) আৰু হৃদিতা (২০২২) আদি চলচ্চিত্ৰত তেওঁৰ অভিনয় প্ৰশংসিত হয়।

২০২৩ চনত তেওঁ ভয়ানক চলচ্চিত্ৰ জ্বীনত অভিনয় কৰে আৰু ২০২৪ চনত ৱেব শিৰিজ ব্লেক মানিত ‘‘প্ৰেমৰ দোকানদাৰ’’ শীৰ্ষক গীতত অংশগ্ৰহণ কৰি বিশেষ চৰ্চালাভ কৰে।

তথ্যসূত্ৰ

বাহ্যিক সংযোগ

শ্ৰেণী:বাংলাদেশৰ অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী